কথামতোই বুধবার পশ্চিম মেদিনীপুরের শালবনিতে শুরু হল জিন্দলদের সিমেন্ট কারখানা তৈরির কাজ। এ দিন এখানে কারখানার শিলান্যাস করেন মুখ্যমন্ত্রী মমতা বন্দ্যোপাধ্যায়। এ জন্য সংস্থা লগ্নি করবে প্রায় ৮০০ কোটি টাকা। তবে এখানে প্রস্তাবিত ৩৫ হাজার কোটি টাকার ইস্পাত কারখানা কবে হবে, তা এ দিনও স্পষ্ট করে বললেন না কর্ণধার সজ্জন জিন্দল। আকরিক লোহার মতো কাঁচামালের জোগান নিশ্চিত না-থাকার কারণে এখনও সেখানে ইস্পাত কারখানা তৈরি করতে পারেনি জিন্দলরা। তার মধ্যেই গত বছরে শালবনিতে ১৫০ একর জমির উপর সিমেন্ট কারখানা গড়ার কথা ঘোষণা করে জেএসডব্লিউ গোষ্ঠী। বুধবার জিন্দল জানান, আগামী ১২ মাসের মধ্যে সিমেন্ট কারখানাটি গড়ে উঠবে বলেই তাঁদের আশা। এটি তৈরির সময়ে কাজ পাবেন প্রায় ১,০০০ জন। আর কারখানাটি সম্পূর্ণ হলে ২৫০ জন স্থায়ী কর্মী এবং ৬০০ অস্থায়ী কর্মী নিয়োগ করা হবে। প্রাথমিক ভাবে বছরে ২৪ লক্ষ টন সিমেন্ট উৎপাদন হবে। ধাপে ধাপে তা বাড়িয়ে ৪৮ লক্ষ টন করার পরিকল্পনা রয়েছে সংস্থার। ২০১৫ সালে এখানে ২০০০ কোটি টাকা লগ্নিতে বিদ্যুৎ উৎপাদন কেন্দ্র গড়ার কথাও জানিয়েছিলেন জিন্দল। ১০০ একর জমিতে তৈরি হবে এই কেন্দ্র। ৩০০ মেগাওয়াট বিদ্যুৎ তৈরি হবে সেখানে। মূলত নিজেদের কাজের জন্যই ওই বিদ্যুৎ ব্যবহার করবে সংস্থা। এ দিনও তাঁর দাবি, ইস্পাত কারখানা না-হলেও শালবনিতে আগামী দিনে আরও কারখানা গড়ে তুলতে তাঁরা আগ্রহী বলেই জানিয়েছেন জিন্দল। সিমেন্টের পর বিদ্যুৎ এবং তার পর রং কারখানা তৈরির পরিকল্পনা সংস্থার রয়েছে বলে জানিয়েছেন জিন্দল। প্রসঙ্গত, ২০০৭ সালে বিগত বাম সরকার ও জিন্দল গোষ্ঠীর মধ্যে মউ স্বাক্ষরিত হওয়ার পরে এই প্রকল্প বারে বারে বাধার মুখে পড়েছে। ২০০৮ সালের ২ নভেম্বর প্রকল্পের শিলান্যাস করেন তত্‌কালীন মুখ্যমন্ত্রী বুদ্ধদেব ভট্টাচার্য। শিলান্যাসের চেয়েও বড় হয়ে ওঠে প্রকল্পের অদূরেই মাইন বিস্ফোরণের ঘটনা। এর পরে ২০০৯ সালে মন্দার কারণে ইস্পাতের পড়তি চাহিদার জন্য এই প্রকল্পে ব্যাঙ্ক ঋণ পাওয়া কঠিন হয়ে দাঁড়ায়। পূর্ব পরিকল্পনা অনুযায়ী, প্রকল্পে সব মিলিয়ে এক কোটি টন ইস্পাত উৎপাদনের জন্য ৩৫ হাজার কোটি টাকা লগ্নির কথা ছিল। সেই পরিকল্পনায় ছিল সিমেন্ট ও বিদ্যুৎ উৎপাদনও। নতুন সরকার আসার পরে জমি জটিলতার কারণে থমকে যায় প্রকল্প। শেষ পর্যন্ত বাধা পেরিয়ে বুধবার সিমেন্ট কারখানা গড়ার কাজ শুরু করল জিন্দলরা।